Cosatu: ‘DA-plakkaat verskans wit oppermag’Cosatu in KwaZulu-Natal sê die DA studenteorganisasie se plakkaat, wat wys hoe ‘n wit man en swart vrou mekaar met kaal bolywe omhels, verskans die idee van “wit oppermag”. “Dit verskans wit oppermag waarteen ons geveg het gedurende die vryheidstryd,” sê Cosatuse provinsiale sekretaris Zet Luzipo. Hy sê die plakkaat krap ou wonde oop en is nie oor onderrig nie. “Die plakkaat sê sluit aan by die DA en hê ŉ buite-egtelike verhouding met ŉ wit persoon. Die DA dink ons stryd vir demokrasie het gegaan oor die Ontugwet en die Groepsgebiedewet. Ons sal nie opgewonde wees oor die idee om ŉ buite-egtelike verhouding met ŉ wit persoon te hê nie; ons sal nie daar deur verlei word nie.” Hy sê as die Da nie-rassigheid wil bespreek sal hulle dit verwelkom.